SELETUSKIRI

Nõukogu otsuses 2005/387/JSK uusi psühhoaktiivseid aineid käsitleva teabe vahetuse, riski hindamise ja kontrolli kohta[1] on sätestatud kolmeastmeline menetlus, mis võib viia uue psühhoaktiivse aine suhtes kontrollimeetmete kehtestamiseni Euroopa Liidus.

24. septembril 2012 palus nõukogu eespool mainitud nõukogu otsuse artikli 6 kohaselt viia Euroopa Narkootikumide ja Narkomaania Seirekeskuse laiendatud teaduskomiteel ametlikult läbi psühhoaktiivse aine 4-metamfetamiini riskianalüüsi.

Riskianalüüsi peamised tulemused on järgmised:

(1) 4-metamfetamiin on kontrollitava aine amfetamiini sünteetiline tuum-metüülitud derivaat, mis kutsub esile füüsilise mõju, mida võib võrrelda muude stimuleerivate ainete, nagu näiteks amfetamiini tekitatud mõjuga.

(2) 4-metamfetamiini tarvitamine võib kaasa tuua akuutseid terviseprobleeme ja mõjuda kahjulikult ning selle kohta on olemas dokumenteeritud tõendid. Aine tarvitamise viisid on võrreldavad amfetamiini tarvitamisega.

(3) Aastatel 2010–2012 teatati neljas liikmesriigis 21 surmajuhtumist, mille puhul tuvastati lahkamistulemustes kas ainult 4-metamfetamiini või nimetatud ainet segatuna muude ainetega. Mõnel juhul oli 4-metamfetamiin avastatud narkootikumide hulgas ülekaalukalt domineeriv.

(4) 4-metamfetamiinil puudub teadaolev, tõendatud või tunnustatud meditsiiniline väärtus või kasutus. Seda kasutatakse aga analüütilise võrdlusstandardina ja teadusuuringutes.

Vastavalt nimetatud nõukogu otsuse artikli 8 lõikele 1 esitab komisjon kuue nädala jooksul alates riskihindamisaruande saamise kuupäevast nõukogule kas algatuse uue psühhoaktiivse aine suhtes kontrollimeetmete kehtestamiseks või aruande, milles selgitatakse, miks see ei ole tema arvates vajalik.

Kuigi teaduslikke tõendeid 4-metamfetamiini kasutamisega seotud üldiste riskide ja kasutusviiside kohta on praegu veel vähe, on põhjust kehtestada aine üle kontroll kogu Euroopa Liidus. Selle peamine põhjus on see, et vastavalt riskihindamisaruandest saadud teabele kujutab aine tervisele ohtu, nagu rõhutatakse ka eespool. Nimetatud riske võimendab veelgi asjaolu, et sageli müüakse 4-metamfetamiini amfetamiinina või seda on segatud amfetamiini või muude ainetega, ning asjaolu, et enamik kasutajaid ei tea, et nad tarbivad seda konkreetset ainet.

Lisaks sellele, võttes arvesse, et organiseeritud kuritegevus näib olevat seotud 4-metamfetamiini tootmise, kauplemise ja tarnimisega, ning arvestades kõnealuse aine sarnasust amfetamiiniga, õigustab perspektiiv, et 4-metamfetamiinist areneb alternatiiv amfetamiinile veelgi aine suhtes kontrollimeetmete kehtestamist.

Käesoleva nõukogu otsuse ettepaneku eesmärk on kutsuda liikmesriike üles kehtestama 4-metamfetamiini suhtes nende õigusaktide kohaselt ette nähtud kontrollimeetmed ja kriminaalkaristused, et täita ÜRO 1971. aasta psühhotroopsete ainete konventsioonist tulenevaid kohustusi.

2013/0021 (NLE)

Ettepanek:

NÕUKOGU OTSUS

4-metamfetamiini suhtes kontrollimeetmete kehtestamise kohta

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse nõukogu 10. mai 2005. aasta otsust 2005/387/JSK uusi psühhoaktiivseid aineid käsitleva teabe vahetuse, riski hindamise ja kontrolli kohta,[2] eriti selle artikli 8 lõiget 3,

võttes arvesse komisjoni algatust

ning arvestades järgmist:

(1) Euroopa Narkootikumide ja Narkomaania Seirekeskuse laiendatud teaduskomitee koostas otsuse 2005/387/JSK artikli 6 kohaselt riskihindamisaruande 4-metamfetamiini kohta ja esitas selle seejärel 29. novembril 2012 komisjonile.

(2) 4-metamfetamiin on amfetamiini sünteetiline tuum-metüülitud derivaat, mida on peamiselt konfiskeeritud amfetamiini ja kofeiini sisaldavates proovides pulbri ja pastataolisena, kuid mida on esinenud ka tablettide või vedelikuna. Nimetatud aine on ilmunud ebaseaduslikule amfetamiiniturule, kus seda müüakse ja kasutatakse kui amfetamiini. Nimetatud aine tuvastamisest internetis müüdavas kaubanduslikus tootes on teatatud ühel korral. Peamiseks keemiliseks lähteaineks 4-metamfetamiini sünteesil on 4-metüülbensüül metüül ketoon (4-metüül-BMK), mis on internetis kaubanduslikult kättesaadav ning mille kasutamist ei reguleerita narkootiliste ja psühhotroopsete ainete ebaseadusliku ringluse vastase Ühinenud Rahvaste Organisatsiooni 1988. aasta konventsiooniga.

(3) 4-metamfetamiini konkreetsest füüsilisest mõjust on selle kasutajad harva teatanud, sest nad ei ole enamasti teadlikud sellest, et nad on nimetatud ainet manustanud. Siiski viitavad mõned olemasolevad teated sellele, et ainel on ergutav mõju. Vähesed olemasolevad andmed 4-metamfetamiini kahjulike mõjude kohta inimestele viitavad hüpertermia, kõrgvererõhutõve, anoreksia, iivelduse, higistamise, maoprobleemide, köhimise, oksendamise, peavalu, südamepekslemise, unetuse, paranoia, ärevuse ja depressiooni esinemisele. Praegused andmed ei ole piisavad määramaks kindlaks selle aine suhtelist potentsiaali sõltuvust tekitada.

(4) Olemasolevate väheste andmete kohaselt on 4-metamfetamiini äge mürgisus sarnane muude ergutite mürgisusega. Teatavad tõendid viitavad sellele, et segatuna muude ainetega, kaasa arvatud amfetamiini ja kofeiiniga, võib üldise suurenenud mürgisuse oht olla suurem.

(5) Kokku on registreeritud 21 surmajuhtumit neljas liikmesriigis, mille puhul tuvastati lahkamistulemustes kas ainult 4-metamfetamiini või nimetatud ainet segatuna ühe või mitme ainega, eelkõige amfetamiiniga. Kuigi olemasoleva teabe põhjal ei ole võimalik määrata kindlaks 4-metamfetamiini rolli nimetatud surmajuhtumites, siis mõnel juhul oli nimetatud aine avastatud narkootikumide hulgas ülekaalukalt domineeriv ning selle kogus organismis oli võrreldav kogusega, mis on teatavatel juhtudel põhjustanud amfetamiini tarvitamisest tingitud surma.

(6) 4-metamfetamiini on tuvastatud 15 liikmesriigis ning üks liikmesriik on teatanud aine tootmisest oma territooriumil. Konkreetselt 4-metamfetamiini levikut on raske hinnata. Puudub tarvitajatelt saadud teave nimetatud aine nõudluse järgi. Nimetatud ainet ei turustata internetipoodide vahendusel kaubanduslikult.

(7) Olemasolev teave viitab sellele, et ainet toodetakse ja levitatakse samade organiseeritud kuritegelike rühmituste poolt, kes tegelevad kontrollitava narkootikumi amfetamiini tootmise ja illegaalse kauplemisega.

(8) 4-metamfetamiinil puudub Euroopa Liidus teadaolev, tõendatud või tunnustatud meditsiiniline väärtus või kasutus ning liidusisene müügiluba. Lisaks selle kasutamisele analüütilise võrdlusstandardina ja teadusuuringutes puuduvad andmed selle kohta, et nimetatud ainet võiks kasutada muudel seaduslikel eesmärkidel.

(9) 4-metamfetamiini ei hinnata ega ole hinnatud ÜRO süsteemi raames. Kaheksa liikmesriiki on kehtestanud nimetatud aine suhtes uimastikontrolli reguleerivate õigusaktide raames kontrollimeetmed, et täita ÜRO 1971. aasta psühhotroopsete ainete konventsioonist tulenevaid kohustusi. Kaks liikmesriiki kohaldavad nimetatud aine suhtes oma siseriiklikes õigusaktides sätestatud üldmääratlust, samas kui üks liikmesriik kohaldab aine suhtes kontrolli oma ravimiõiguse kohaselt.

(10) Kuigi riskihindamisaruanne näitab, et olemasolevad teaduslikud tõendid 4-metamfetamiini tunnusjoonte ja selle tarvitamise ohtude kohta on vähesed, ning osutab 4-metamfetamiiniga kaasnevate üldiste tervise- ja sotsiaalsete ohtude täiendava uurimise vajadusele, on olemasolevate tõendite põhjal piisavalt alust kehtestada kogu Euroopa Liidus aine suhtes kontrollimeetmed. Selle põhjuseks on asjaolu, et aine kujutab tervisele ohtu, nagu on näidanud selle tuvastamine mitme surmajuhtumi puhul, eriti kui seda kasutatakse segatuna teiste ainetega, kuna selle välimus ja mõju on amfetamiiniga väga sarnased, ja asjaolu, et kasutajad võivad teadmatult nimetatud ainet tarbida. Need ohud ja 4-metamfetamiini vähene meditsiiniline väärtus või kasutus õigustavad otsust kehtestada aine suhtes kontrollimeetmed kogu Euroopa Liidus.

(11) Kuna kümme liikmesriiki on juba kehtestanud 4-metamfetamiini suhtes kontrollimeetmed, võib kontrollimeetmete kehtestamine kogu liidus aidata vältida probleeme piiriüleses õiguskaitses ja õigusalases koostöös.

(12) Kogu ELi hõlmavad kontrollimeetmed võivad aidata ennetada 4-metamfetamiini tõusu alternatiiviks amfetamiinile ebaseaduslikul uimastiturul,

ON VASTU VÕTNUD KÄESOLEVA OTSUSE:

Artikkel 1

Käesolevaga kehtestatakse uue psühhoaktiivse aine 4-metamfetamiini suhtes kontrollimeetmed.

Artikkel 2

Liikmesriigid võtavad vastavalt oma siseriiklikule õigusele hiljemalt ühe aasta pärast alates käesoleva otsuse avaldamisest vajalikud meetmed, et kehtestada 4-metamfetamiini suhtes kontrollimeetmed ja kriminaalkaristused, mis on ette nähtud lähtuvalt liikmesriikide õigusest ja kooskõlas kohustustega, mis tulenevad ÜRO 1971. aasta psühhotroopsete ainete konventsioonist.

Artikkel 3

Käesolev otsus jõustub järgmisel päeval pärast selle avaldamist Euroopa Liidu Teatajas.

Brüssel,

Nõukogu nimel

eesistuja

[1] ELT L 127, 20.5.2005, lk 32.

[2] ELT L 127, 20.5.2005, lk 32.